Politiet mener hunden er for verdifull til å avlives. I stedet vil de omplassere den. Moren til Elise, Guro Wardberg har anmeldt og klaget både til Trøndelag politidistrikt og politimesteren i Innlandet, men får ikke medhold.

Moren til Elise, Gro Wardberg, føler at hun ikke kan gi seg, av hensyn til datteren og andre barn. Foto: Ragnhild Moen Holø / NRK

Det var i desember i fjor, at schæferhunden angrep og bet 10 år gamle Elise i låret.

– Jeg gikk sammen med to venninner. Plutselig kom det noe svart mot meg. Så fikk jeg veldig vondt i låret, forteller Elise Wardberg Høiby.

En politimann, som er nabo til jenta, hadde sluppet ut hunden og var på vei ut selv. Han ropte «nei», men rakk ikke å stoppe angrepet.

Må si fra

Siden hundeeieren er ansatt i Innlandet politidistrikt, er det Trøndelag politidistrikt som har behandlet saken. Den 4. juni vedtok de at hunden ikke skal avlives . Moren til 10-åringen klaget på avgjørelsen, og nå har Trøndelag politidistrikt svart. De finner ingen grunn til å omgjøre vedtaket sitt.

De mener også at moren ikke har klagerett, men har likevel sendt saken videre til Politidirektoratet for vurdering.

– Jeg stusser på flere ting her. Vedtaket er basert på hundefører og fagleders uttalelser, som jeg mener er inhabile, sier Guro Wardberg til NRK i dag.

Hun mener vedtaket er fattet på bakgrunn av delvis uriktige opplysninger og at det ville være respektløst overfor ei som var 10 år da hun ble bitt, å ikke si fra.

– Jeg mener en hund som uprovosert går til angrep på et barn viser at den er ustabil og har høyt stressnivå. Jeg frykter den kan angripe igjen, sier Guro Wardberg.

– Alle hundeeiere må ha samme ansvar

I klagesvaret fra Trøndelag politidistrikt skriver de at det etter politiets oppfatning ikke er grunnlag for å omgjøre eget vedtak.

Guro Wardberg har hele tiden følt at politiet beskytter seg selv og etterlyser flere undersøkelser rundt hunden og treningen den har fått.

Det går bra med Elise nå, men det var en skremmende opplevelse for henne å bli bitt av politihunden. Foto: privat

– Det blir litt som bukken som passer havresekken, sier hun. Men jeg mener altså at politiet må ta samme ansvar som andre hundeeiere når hundene deres biter folk, og spesielt når de biter barn, sier Wardberg.

Nå håper hun at Politidirektoratet vil se på hele saken på nytt.

Sender klagesaken videre

For selv om Trøndelag politidistrikt avviser klagen og antyder at Wardberg ikke har klagerett, har de bedt om en vurdering fra Politidirektoratet.

«Vi ber på denne bakgrunn om at Politidirektoratet vurderer om det er grunnlag for å ta omgjøringsspørsmålet opp til behandling og eventuelt behandler saken. Vi oversender med dette klagesaken til Politidirektoratet for deres avgjørelse», skriver Trøndelag politidistrikt.